
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 24.11.2011                                                                                                                                                                                                                                  Pl-x 602/2011


   R A P O R T  
         asupra propunerii legislative privind autorizarea, organizarea şi exercitarea profesiei de stenograf în instanţele judecătoreşti
                      În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind autorizarea, organizarea şi exercitarea profesiei de stenograf în instanţele judecătoreşti, trimisă cu adresa nr. Pl-x 602 din 7 noiembrie 2011, înregistrată sub nr.31/1035 din 8 noiembrie 2011.
 Potrivit dispoziţiilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 
      Senatul, în calitate de Cameră sesizată, a respins propunerea legislativă în şedinţa din 31 octombrie 2011.

Consiliul Legislativ a avizat negativ iniţiativa legislativă, conform avizului nr. 536 din 11 mai 2011.

Guvernul, prin punctul de vedere transmis cu adresa nr. 1330 din               3 iunie 2011, nu susţine adoptarea acestei iniţiative legislative.

Comisia pentru muncă şi protecţie socială a avizat negativ propunerea legislativă, conform adresei nr. 27/525 din 23 noiembrie 2011.

Comisia pentru egalitate de şanse pentru femei şi bărbaţi a avizat negativ iniţiativa legislativă, conform adresei nr. 37/650 din 23 noiembrie 2011.

 Propunerea legislativă are ca obiect de reglementare autorizarea, organizarea şi exercitarea profesiei de stenograf în instanţele judecătoreşti. Aşa cum se precizează în expunerea de motive, propunerea legislativă vizează instituirea categoriei experţilor stenografi judiciari şi includerea profesiei de stenograf în categoria profesiilor conexe actului de justiţie.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă susmenţionată, în şedinţa din                     22 noiembrie 2011. 
La dezbaterea propunerii legislative a participat, în calitate de invitat, din partea Ministerului Justiţiei, doamna Lidia Barac– secretar de stat.

Cu prilejul dezbaterilor, membrii Comisiei au constatat că propunerea legislativă nu se justifică pentru următoarele considerente:

· Ordonanţa Guvernului nr. 13/2010, aprobată cu modificări prin Legea nr. 128/2010, invocată în expunerea de motive în legătură cu transpunerea Directivei 2006/123/CE, a asigurat conformitatea cu acquis-ul comunitar, modificând şi completând patru acte normative referitoare la condiţiile de acces şi exercitare a unor profesii din categoria profesiilor conexe actului de justiţie (interpreţi şi traducători; mediatori; experţi tehnici judiciari şi extrajudiciari; experţi criminalişti), în principal în sensul eliminării dispoziţiilor discriminatorii care impuneau condiţia cetăţeniei române pentru exercitarea acestor profesii. Astfel, ordonanţa în discuţie s-a fundamentat pe dispoziţiile art.14 din Directiva 2006/123/CE, potrivit cărora statele membre nu condiţionează accesul la o activitate de servicii sau exercitarea acesteia pe teritoriul lor de cerinţe discriminatorii, în special cerinţa de cetăţenie pentru prestator, personalul acestuia, persoanele care deţin capital social sau membrii organelor de administrare sau de supraveghere ale prestatorului.
· Mai mult decât atât, stenografilor nu le poate fi conferită calitatea de expert, aşa cum se doreşte prin prezenta propunere legislativă, întrucât această calitate presupune în mod obligatoriu studii superioare. Or, în cazul de faţă, cerinţa este a studiilor postliceale cu durata de cel puţin 2 ani (art.5 lit. c) şi art.22 alin.(1)). Chiar şi în situaţia în care s-ar prevedea condiţia studiilor superioare, o asemenea cerinţă ar fi excesivă pentru tipul de activitate care este desfăşurată de stenografi.
· Pe de altă parte, activitatea de stenografiere face parte dintre atribuţiile grefierului de şedinţă, aşa cum rezultă din dispoziţiile art. 54 alin. (1) lit. h) din Regulamentul de ordine interioară a instanţelor judecătoreşti, aprobat prin Hotărârea Plenului Consiliului Superior al Magistraturii nr. 387/2005, cu modificările şi completările ulterioare.
· Potrivit art.13 alin.(1) din Legea nr.304/2004 privind organizarea judiciară, republicată, cu modificările şi completările ulterioare, şedinţele de judecată se înregistrează prin mijloace tehnice audio sau video ori se consemnează prin stenografiere. La stenografiere se va renunţa însă începând cu data de ianuarie 2012, prevăzută la art. V din Ordonanţa de urgenţă a Guvernului nr. 109/2010 privind unele măsuri financiar-bugetare.
· Nu în ultimul rând, activitatea de stenografiere nu mai este prevăzută în noile coduri de procedură. Astfel, atât noul Cod de procedură civilă, cât şi noul Cod de procedură penală nu mai prevede posibilitatea stenografierii şedinţelor de judecată, ci doar înregistrarea lor. Potrivit art. 226 alin. (2) din Legea nr. 134/2010, „Instanţa va înregistra şedinţele de judecată. Înregistrarea va putea fi ulterior transcrisă la cererea părţii interesate, în condiţiile legii. Transcrierile înregistrărilor vor fi semnate de preşedinte şi de grefier şi vor avea puterea doveditoare a încheierilor de şedinţă". O dispoziţie similară se regăseşte şi la art. 369 alin. (1) din noul Cod de procedură penală, care prevede că „desfăşurarea şedinţei de judecată se înregistrează cu mijloace tehnice audio ".
 Faţă de cele prezentate mai sus, în urma examinării iniţiativei legislative şi a opiniilor exprimate de către membrii Comisiei şi de către invitat, s-a hotărât, cu majoritate de voturi (2 voturi împotrivă), respingerea propunerii legislative privind autorizarea, organizarea şi exercitarea profesiei de stenograf în instanţele judecătoreşti.
 Din numărul total de 23 de membri ai Comisiei juridice, de disciplină şi imunităţi au participat la dezbateri 15 deputaţi.

 În raport cu obiectul şi conţinutul său, propunerea legislativă face parte din categoria legilor ordinare. 

                        PREŞEDINTE,                                    SECRETAR,                                                                 

                        Daniel BUDA                             Gabriel ANDRONACHE          
      Şef serviciu,

  Nicoleta Grecu

